सउदी राजनयिक की गोली मार कर हत्या  
कराची में सुबह अज्ञात बदमाशों ने सउदी अरब के एक राजनयिक की गोली मार कर हत्या कर दी। राजनयिक की पहचान अल-कहतनी के तौर पर हुई है।
कराची में सोमवार की सुबह अज्ञात बदमाशों ने सउदी अरब के एक राजनयिक की गोली मार कर हत्या कर दी। इसके ठीक पांच दिन पहले करांची में सउदी वाणिज्य दूतावास के पास बम विस्फोट की घटना हुई थी।  मीडिया रिपोर्टों के अनुसार सउदी राजनयिक की पहचान हसन एमएम अल-कहतनी के तौर पर हुई है। हसन आज सुबह जब अपने दफ्तर जा रहे थे तब मोटरसाइकिल सवार चार अज्ञात हथियारबंद बदमाशों ने उनकी गोली मार कर हत्या कर दी। घटना बहरीन के वाणिज्य दूतावास से कुछ ही दूरी पर हुई है।  सउदी दूतावास ने मृतक के राजनयिक होने की पुष्टि की है। पुलिस अधिकारियों ने बताया कि हथियारबंद बदमाशों ने हसन की कार को घेर कर उनपर दर्जनों गोलियां चलाईं। हसन को जब जिन्ना अस्पताल ले जाया गया तो वहां डॉक्टरों ने उन्हें मृत घोषित कर दिया। किसी संगठन ने अभी तक इस घटना की जिम्मेदारी नहीं ली है।  इससे पहले 11 मई को दो मोटरसाइकिल सवार बदमाशों ने कराची स्थित सउदी वाणिज्य दूतावास के पास कम तीव्रता वाले दो विस्फोटक रख दिए थे। उन धमाकों में एक व्यक्ति घायल हो गया था। सउदी अधिकारियों ने बताया कि उस धमाके में दूतावास परिसर की इमारतों को आंशिक रूप से क्षति पहुंची थी। ये हमले 2 मई को अमेरिकी विशेष सैन्य दस्ते के अभियान में अल-कायदा प्रमुख ओसामा बिन लादेन की मौत की प्रतिक्रिया स्वरूप हो रहे हैं। सउदी के उप विदेश मंत्री राजकुमार खालिद बिन सउद ने पाकिस्तानी अधिकारियों को आगाह किया है कि वे पाकिस्तान में सउदी राजशाही के राजनयिकों की सुरक्षा सुनिश्चित करें।